
Opg 01 – Opfindelser

Opfindelser i tusindvis er baggrunden for den høje levestandard, vi har på vores del af jordkloden. Bag hver opfindelse ligger der som regel en spændende historie om kampen mellem den gode idé og pengene til at få idéen realiseret. Det er ikke altid den geniale opfinder har fået en økonomisk gevinst for sin idé.

De fleste vigtige opfindelser har ved deres fødsel tilsyneladende været et gode for opfinderen og menneskeheden, men i vore dage har vi lært, at vores miljø i mange tilfælde lider ubodelig skade på grund af manglende omtanke eller viden om opfindelsernes konsekvens. 

Man må være påpasselig med at skelne mellem opfindelser og opdagelser.

H. C. Ørsted opdagede magnetismen, som er grundlaget for opfindelsen af generatoren, som kan levere elektricitet til glødelampen, som blev opfundet af Thomas Alva Edison.

Opgaven

Opgaven er selvstændig og besvarelsen må ikke indeholde kopieret tekst eller tekst, som en anden elev i klassen har forfattet.

Du skal finde en opfindelse, som du mener har været til gavn eller ulykke for menneskeheden og du skal begynde med at se på, hvilket problem opfindelsen umiddelbart har løst. Flere elever må ikke vælge den samme opfindelse.

Beskriv omstændighederne omkring selve opfindelsen og beskriv den fordel eller ulempe, som du mener opfindelsen har haft for dig, for alle mennesker og/eller en bestemt gruppe af mennesker.  Du skal se på opfindelsens betydning for økonomi, beskæftigelse, miljø osv. 

1. Du skal i din dokumentation bruge rammerne beskrevet i HTX-rapporten. Da det drejer sig om en rapport på nogle få sider, skal der ikke laves en projektbeskrivelse, men blot en indledning. Der skal afsluttes med en konklusion, som besvarer indledningen, der skal være forside, indholdsfortegnelse, fodnoter med kildeangivelse, litteraturfortegnelse osv.
2. Sidehovedets udseende skal være som på denne side, medens sidefoden skal indeholde dit fulde navn og din klasse.

3. Selve indholdet af rapporten må ikke fylde mere end 3 normalsider. Heri er altså ikke medregnet forsiden så rapportens ”rammer” vil i denne opgave fylde lige så meget som indholdet.

4. Besvarelsen til teknologilæreren og Komm/IT-læreren skrives med normal linieafstand. (1 linie) og den afleveres udskrevet samt pr. mail til teknologilæreren.

5. Når du har udskrevet besvarelsen til teknologilæreren, ændrer du linieafstanden til 2 linier, gemmer den under et nyt filnavn og udskriver en besvarelse, (som afleveres til dansklæreren).

I dette projekt skal du opnå erfaring med tekstbehandling, informationssøgning, brainstorming og mindmap.

Vi går ud fra, at du kender en del til tekstbehandling og informationssøgning, men vi vil også sikre os, at alle kan lave en forside med særlig formatering, en automatisk generering af indholdsfortegnelse samt indsætte fodnoter med bl.a. kildeangivelse. Du skal også gerne blive mere systematisk i din søgning efter informationer på Internet.

Du får udleveret link (se herunder) til et hefte, som bl.a. viser hvordan en rapport skal opstilles på HTX-afdelingen (se opgaveteksten).

http://www.aarupconsult.dk/HTX/Prjrap.doc

